15 mai 2017

Jurnalul Oficial nr 0108 din 07 mai 2017

Text nr. 30

**Decretul nr 2017-794 din 05 mai 2017 privind înființarea, funcționarea și controlul societăților pluri-profesionale de exercițiu a profesiilor liberale din domeniul juridic, judiciar și contabil prevăzute în titlul IV bis din Legea nr 90 -1258 din 31 decembrie 1990**

NOR: ECFC1614677D

ELI:https://www.legifrance.gouv.fr/eli/decret/2017/5/5/ECFC1614677D/jo/texte

Alias: https://www.legifrance.gouv.fr/eli/decret/2017/5/5/2017-794/jo/texte

Public vizat: societățile pluri-profesionale de exercițiu stabilite pentru a exercitarea în comun a mai multor profesii printre care cea de avocat, avocat la Consiliul de Stat și la Curtea Supremă, licitator judiciar, executor judecătoresc, notar, administrator judiciar, mandatar judiciar, consultant în domeniul proprietății industriale și expert-contabil.

Obiect: Determinarea normelor specifice societăților pluri-profesionale de exercițiu create prin ordonanța din 31 martie 2016 referitoare la societățile stabilite pentru exercitarea în comun a mai multor profesii liberale supuse unui statut legal sau de reglementare sau a căror denumire este protejată.

Intrare în vigoare: textul intră în vigoare a doua zi de la data publicării.

Observație: Decretul poartă consecințele ordonanței din 31 martie 2016 referitoare la societățile stabilite pentru exercitarea în comun a mai multor profesii liberale supuse unui statut legal sau de reglementare sau a căror denumire este protejată. Acesta definește regulile privind constituirea, funcționarea și lichidarea societății pluri-profesionale de exercițiu. Sunt precizate, de asemenea, anumite proceduri privind exercitarea activității profesioniștilor din cadrul societății, regulile de control, contabilitatea și asigurarea.

Capitolul 1 privește înființarea, funcționarea și lichidarea societății pluri-profesionale de exercițiu.

Secțiunea 1 prevede că diferitele numiri sau înscrieri pot să intervină succesiv și nu concomitent. Astfel se simplifică verificările pe care le operează fiecare autoritate în etapa de numire sau de înregistrare inițială.

Secțiunea 2 face trimitere, în special în ceea ce privește numirea sau înregistrarea societății ori modificările care afectează dreptul de proprietate asupra acțiunilor sau a părților sociale, la procedurile aplicabile - pentru fiecare profesie exercitată de societate - formei de societate aleasă.

Secțiunea 3 prevede, în cazul modificărilor care afectează societatea, o obligație de a informa toate autoritățile și organismele profesionale competente în ceea ce o privește.

Secțiunile 4 și 5 privesc consecințele cerințelor legii în ceea ce privește calitatea asociaților, obligați să exercite una dintre profesiile exercitate în comun în societate. Secțiunea 4 specifică condițiile în care o persoană fizică sau juridică asociată poate fi obligată să se retragă din societate, în cazul în care societatea nu mai este autorizată să exercite respectiva profesie, oricare ar fi motivul, și în care asociatul însuși încetează să exercite profesia. Secțiunea 5 prevede că atunci când un asociat nu îndeplinește condițiile pentru a fi inclus în capitalul societății pluri-profesionale de exercițiu, nu mai beneficiază de drepturile aferente statutului de asociat, cu excepția drepturilor la remunerație.

Secțiunea 6 prevede condițiile de suspendare temporară a autorizării societății și, după caz, de retragere definitivă a respectivei autorizări. Secțiunea prevede că autoritățile și organismele profesionale se informează reciproc cu privire la deciziile de retragere sau de suspendare a autorizării sau a înscrierii de care iau cunoștință cu privire la o societate.

Secțiunea 7 se referă la lichidarea societății pluri-profesionale de exercițiu.

Capitolul 2 privește activitatea profesioniștilor din cadrul societății. Acesta cuprinde în principal cerințele privind contractul cu clientul.

Capitolul 3 tratează controalele exercitate asupra societății de către diferitele autorități și ordine profesionale. Se prevede în special că aceste controale pot fi comune între două sau mai multe autorități.

Capitolul 4 reglementează modalitatea de ținere a evidențelor contabile, de prezentare a documentelor contabile și de gestiune a fondurilor încredințate societății.

Capitolul 5 precizează domeniul de aplicare al asigurării obligatorii.

Referințe: ordinul este adoptat pentru punerea în aplicare a Ordonanței nr 2016-394 din 31 martie 2016 privind societățile constituite pentru exercitarea în comun a mai multor profesii liberale supuse unui statut legal sau de reglementare sau a căror denumire este protejată. Acesta poate fi consultat pe site - ul Légifrance (http://www.legifrance.gouv.fr).

Primul-ministru,

Asupra raportului Ministrului Economiei și a Finanțelor și a Custodelui Sigiliilor, Ministru al Justiției

Având în vedere Codul civil, inclusiv titlul IX din cartea III;

Având în vedere Codul comercial, în special, cartea a II-a;

Având în vedere Codul de proprietate intelectuală, în special articolul L. 422-7;

Având în vedere Legea nr. 66-879 din 29 noiembrie 1966 modificată, privind societățile civile profesionale;

Având în vedere Legea nr. 71-1130 din 31 decembrie 1971 modificată, privind reforma anumitor profesii judiciare și juridice, în special articolele 7 și 8;

Având în vedere Legea nr. 90-1258 din data de 31 decembrie 1990 modificată, privind exercitarea, sub forma societăților, a profesiilor liberale supuse unui statut legislativ sau de reglementare sau al căror titlu este protejat și societățile de participații financiare ale profesiilor liberale, în special titlul IVbis în forma redactată ca rezultat al articolului 3 din Ordonanța nr 2016-394 din 31 martie 2016 privind societățile constituite pentru exercitarea în comun a mai multor profesii liberale supuse unui statut legal sau de reglementare sau al căror titlu este protejat;

Având în vedere Legea nr 2000-642 din 10 iulie 2000 modificată, privind reglementarea vânzărilor voluntare de bunuri prin licitație publică, în special articolul 29;

Având în vedere Ordonanța din 26 iunie 1816 modificată care, în aplicarea legii din 28 aprilie 1816, stabilește licitatorii judiciari în orașele capitale de district, sau cu același sediu cu cel al unei instanțe de grad superior, iar în orașele care nu au nici subprefectură și nici tribunal, adună o populație de peste cinci mii de persoane;

Având în vedere Ordonanța din 10 septembrie 1817 modificată, care reunește, sub denumirea de Ordin al avocaților la Consiliul de Stat și la Curtea de Casație, ordinul avocaților la consilii și colegiul avocaților la Curtea de Casație, și conține dispoziții privind disciplina interioară din cadrul Ordinului, în special articolul 3-2;

Având în vedere Ordonanța nr. 45-2138 din 19 septembrie 1945 privind instituirea ordinului experților contabili și care reglementează titlul și profesia de expert-contabil, în special articolul 7;

Având în vedere Ordonanța nr. 45-2590 din 2 noiembrie 1945 privind statutul notariatului, în special articolul 1bis;

Având în vedere Ordonanța nr. 45-2592 din 2 noiembrie 1945 privind statutul executorilor judecătorești, în special articolul 1 bis AA;

Având în vedere Ordonanța nr ordonanța nr. 45-2593 din 2 noiembrie 1945 privind statutul licitatorilor independenți, în special articolul 1a;

Având în vedere Decretul nr. 45-0120 din 19 decembrie 1945 modificat, pentru punerea în aplicare a statutului licitatorii judiciari, în special articolele de la 19 la 21-2;

Având în vedere Decretul nr 56-222 din 29 februarie 1956 modificat, pentru punerea în aplicare a Ordonanței din 2 noiembrie 1945 privind statutul executorilor judecătorești;

Având în vedere Decretul nr. 92-1448 din 30 decembrie 1992, pentru aplicarea, în ceea ce privește profesia de executor judecătoresc, a Legii nr 90-1258 din 31 decembrie 1990 privind exercitarea în forma societăților profesiilor liberale supuse unui statut legal sau de reglementare sau al căror titlu este protejat;

Având în vedere Decretul nr 92-1449 din 30 decembrie 1992 modificat, pentru aplicarea, în ceea ce privește profesia de licitator judiciar, a Legii nr 90-1258 din 31 decembrie 1990 privind exercitarea în forma societăților profesiilor liberale supuse unui statut legal sau de reglementare sau al căror titlu este protejat;

Având în vedere Decretul nr 93-78 din 13 ianuarie 1993 modificat, pentru aplicarea, în ceea ce privește profesia de notar, a Legii nr 90-1258 din 31 decembrie 1990 privind exercitarea în forma societăților profesiilor liberale supuse unui statut legal sau de reglementare sau al căror titlu este protejat;

Având în vedere Decretul nr. 2012-432 din 30 martie 2012 modificat, privind exercitarea activității de expertiză contabilă, în special capitolul V din titlul III;

Având în vedere Decretul nr 2014-354 din 19 martie 2014 modificat, pentru aplicarea articolului 31-2 din Legea nr 90-1258 din 31 decembrie 1990 privind exercitarea în forma societăților profesiilor liberale supuse unui statut legal sau de reglementare sau al căror titlu este protejat;

Cu consultarea Consiliului de Stat (secţia internă),

Decretează:

**Capitolul preliminar - Domeniul** **de** **aplicare**

**Articolul 1**

Prevederile prezentului decret sunt aplicabile societăților pluri-profesionale de exercițiu prevăzute la titlul IV bis din Legea din 31 decembrie 1990 menționată mai sus.

Ele nu sunt aplicabile societăților civile profesionale guvernate de legea din 29 noiembrie 1966 menționată mai sus.

Sub rezerva dispozițiilor prezentului decret, reglementările aplicabile societăților care exercită una dintre profesiile menționate la articolul 31-3 din Legea din 31 decembrie 1990 menționată mai sus, sunt aplicabile societăților pluri-profesionale care exercită în special respectiva profesie.

Cu aceeași rezervă, atunci când aceste dispoziții de reglementare sunt specifice unei forme societare, ele se aplică societăților pluri-profesionale de exercițiu care sunt constituie în forma respectivă.

În cazul unui conflict între dispozițiile regulamentare specifice fiecărei profesii pentru aceeași formă socială, și în cazul în care prezentul decret nu dispune, se aplică normele de drept comun aplicabile formei societății civile sau societății comerciale aleasă de societatea pluri-profesională de exercițiu.

**Capitolul I: Dispoziții privind înființarea, funcționarea și lichidarea societății pluri-profesionale de exercițiu**

**Secțiunea 1: Dispoziții generale**

**Articolul 2**

Cererile sau declarațiile cu privire la procedurile de numire sau de înscriere, de cesiune de acțiuni sau de părți sociale, de majorare a capitalului, de fuziune, de divizare sau de transformare a societății sunt însoțite, în plus față de documentele justificative prevăzute de dispozițiile aplicabile fiecărei profesii practicate de societate, de următoarele documente:

1. Lista asociaților, cu precizarea celor care intenționează să își exercite profesia în cadrul societății;

2. Copia actelor de numire pe post sau de înscriere pe lista sau tabloul unei profesii ale persoanelor fizice sau juridice asociate sau, pentru persoanele identificate în alineatul al 3-lea din articolul 31-6 din Legea din 31 decembrie 1990 menționată mai sus, orice document de aceeași însemnătate;

3. Dacă este necesar, cererea de numire pe post sau de înscriere pe listă sau tablou în calitate de asociat formulată de fiecare din asociații care intenționează să-și exercite profesia în cadrul societății;

4. O copie a actului constitutiv (statut) și a oricărui acord în ceea ce privește relațiile dintre societate și asociații, precum și a oricărui acord între asociați cu privire la societate;

5. O declarație pe proprie răspundere de la fiecare asociat aflat în exercitarea profesiei, care să ateste absența vreunui conflict de interese între activitățile sale curente și cele ale celorlalți asociați aflați în exercitarea profesiei;

6. În cazul în care societatea exercită sau dorește să exercite activitatea de administrator judiciar sau de mandatar judiciar, o declarație pe proprie răspundere a fiecărui asociat aflat în exercitarea profesiei, care să ateste lipsa totală de interes în mandatele juridice în curs de desfășurare.

**Articolul 3**

Autoritatea administrativă sau profesională competentă investită cu o cerere sau declarație pentru o procedură de numire sau de înscriere/înregistrare a unei societăți pluri-profesionale de exercițiu la finalul exercițiului uneia dintre profesiile menționate la articolul 31-3 din legea din 31 decembrie 1990 menționată mai sus, nu va exercita controlul decât asupra condițiilor de exercitare cu privire la profesia în numele căreia intervine.

Cu excepția noilor persoane intrate în parteneriat, asociații unei societăți pluri-profesionale de exercițiu deja numiți sau înscriși sunt considerați că satisfac condiția privind reputația, necesară pentru exercitarea profesiilor menționate la articolul 31-3 din legea din 31 decembrie 1990 menționată mai sus, dacă nu este dovedit contrariul.

**Articolul 4**

Sediul central al societății pluri-profesionale de exercițiu este fixat în mod liber prin statut.

**Secțiunea 2: Desemnarea și înregistrarea a societății pluri-profesionale de exercițiu**

**Articolul 5**

Atunci când societatea pluri-profesională de exercițiu și asociații acesteia solicită numirea sau înregistrarea, procedura este cea prevăzută de legislația aplicabilă profesiei pentru care se solicită numirea sau înregistrarea și, după caz, formei societare luată în considerare.

Orice autoritate administrativă sau profesională competentă învestită cu o cerere de numire sau de înregistrare a unei societăți pluri-profesionale de exercițiu sau a unuia dintre asociații acesteia informează celelalte autorități care au sau au avut legătură cu o cerere de numire sau de înregistrare a acestei societăți sau a unuia dintre asociații săi cu privire la decizia luată cu privire la această cerere.

**Articolul 6**

Societății pluri-profesionale de exercițiu care învestește autoritatea administrativă sau profesională competentă cu o cerere de numire sau de înregistrare nu i se poate respinge cererea, pe motiv că nu a îndeplinit condiția prevăzută în ultimul paragraf al articolului 31-6 din legea din 31 decembrie 1990 menționată mai sus, dacă justifică, într-un termen de cincisprezece zile, că a depus la autoritățile competente în ceea ce privește fiecare dintre celelalte profesii corespunzătoare obiectului său de activitate o cerere de numire sau de înregistrare pentru exercitarea acestor alte profesii.

**Articolul 7**

În cazul în care este refuzată numirea / înregistrarea unei societăți pluri-profesionale de exercițiu care nu exercită deja profesia în cauză, asociații care exercită această profesie sau care ar fi intenționat să o exercite se vor retrage din societate în condițiile prevăzute la punctul I al articolului 11.

În cazul în care este refuzată numirea / înregistrarea unui asociat al unei societăți pluri-profesionale de exercițiu, care nu îndeplinește cerințele articolului 31-6 din Legea din 31 decembrie 1990 menționată anterior, acel asociat se retrage din societate, în condițiile prevăzute la articolul 12.

Termenul de șase luni prevăzut la punctul I al articolului 9 și la punctul I al articolului 12 curge din ziua în care decizia privind refuzul a devenit definitivă.

**Articolul 8**

 I. Doar cu excepția cazului în care se exercită profesia de expert-contabil, o societate pluri-profesională de exercițiu numită ori înregistrată în vederea exercitării mai multor profesii menționate la articolul 31-3 din Legea din 31 decembrie 1990 menționată mai sus este considerată a îndeplini condițiile prevăzute în alineatul 5 al literei B din articolul 5 din legea din 31 decembrie 1990 menționată mai sus și în alineatul 3 al punctului I din articolul 6 din aceeași lege pentru a deține acțiuni sau părți sociale la o societate de exercițiu liberală, astfel cum rezultă din titlul I al prezentei legi și în cadrul căreia este exercitată una dintre profesiile de avocat, avocat la Consiliul de Stat și la Curtea Supremă, licitator judiciar, executor judecătoresc, notar, administrator judiciar, mandatar judiciar sau consultant în domeniul proprietății industriale.

În aceleași condiții, este considerat că societatea pluri-profesională îndeplinește condițiile prevăzute în al doilea alineat al articolului 8 din Legea din 31 decembrie 1971 sus-menționată, al doilea alineat al articolului 3-2 din Ordonanța din 10 septembrie 1817 menționată mai sus, al doilea alineat din articolul 1bis din Ordonanța nr 45-2593 din 2 noiembrie 1945 sus-menționată, al doilea alineat al articolului 1bis AA din Ordonanța nr. 45-2592 din 2 noiembrie 1945 sus-menționată, al doilea alineat al articolului 1 bis din Ordonanța nr 45-2590 din 2 noiembrie 1945 sus-menționată, al doilea alineat din articolele L. 811-7 - L. 812-5 din Codul Comercial și primul alineat al articolului L. 422-7 din Codul de proprietate intelectuală pentru a deține în totalitate sau doar o parte din capitalul unei societăți care exercită, respectiv, profesia de avocat, avocat la Consiliul de Stat și la Curtea Supremă, de licitator judiciar, executor judecătoresc, notar, administrator judiciar, mandatar judiciar și consultant în domeniul proprietății industriale.

II. – O societate pluri-profesională de exercițiu numită sau înregistrată în vederea exercitării mai multor profesii din cele menționate la articolul 31-3 din Legea din 31 decembrie 1990, menționată mai sus, este considerată că îndeplinește condițiile prevăzute la articolele 31-6 și 31-8 din legea din 31 decembrie 1990 menționată mai sus pentru a deține acțiuni sau părți sociale ale unei alte societăți pluri-profesionale de exercițiu care exercită cel puțin toate profesiile pe care le exercită ea.

III. - În cazul modificării statutului sau a distribuirii capitalului social și a drepturilor de vot ale societății pluri-profesionale de exercițiu, intervenite după decizia de numire sau de înregistrare, se face aplicarea dispozițiilor prevăzute la pct. I și II, cu condiția ca societatea să justifice că această modificare a fost autorizată sau aprobată de autoritățile administrative sau profesionale competente, sau realizate cu aplicarea reglementărilor acestora.

IV. – Dispozițiile prevăzute în prezentul articol se aplică cu excepția cazului în care se dovedește contrariul.

**Secțiunea 3: Obligația de a informa autoritățile competente**

**Articolul 9**

Fără a aduce atingere dispozițiilor speciale pentru fiecare profesie care prevăd un regim de licențiere, aprobare sau de declarare cu putere de opoziție a autorității administrative sau profesionale competente, societatea pluri-profesională de exercițiu informează toate autoritățile care au numit-o în funcție sau au înscris-o pe lista sau pe tabloul profesiei lor cu privire la orice modificare care afectează informațiile transmise în scopul numirii sau înregistrării în termen de treizeci de zile de la data modificării.

Atunci când schimbarea are scopul de a modifica obiectul social al societății în scopul adăugării exercitării unei alte profesii din cele menționate la articolul 31-3 din Legea din 31 decembrie 1990 menționată mai sus, societatea anexează informațiilor comunicate o copie a cererii de numire sau de înregistrare în scopul exercitării acestei noi profesii.

**Secțiunea 4: Încetarea exercitării unei profesii de către societate sau** **de** **către un asociat**

**Articolul 10**

Această secțiune se aplică în cazurile următoare de încetare a exercitării profesiei:

1. Pentru notari, executori judecătorești și licitatori judiciari, destituire, interdicția temporară privind exercitarea, demisia, voluntară sau din oficiu, retragerea autorizării și doar pentru persoanele fizice asociate, atingerea limitei de vârstă sau expirarea autorizării de continuare a activității și decesul;

2. În cazul avocaților la Consiliul de Stat și la Curtea Supremă, radierea, interdicția temporară de exercitare, demisia, retragerea autorizării, și doar pentru persoanele fizice asociate, decesul;

3. Pentru avocați, radierea, interdicția temporară de exercitare, suspendarea temporară și numai pentru persoanelor fizice asociate, decesul;

4. Pentru administratorii și mandatarii judiciari, interdicția temporară, radierea sau retragerea de pe listă și numai pentru persoanele fizice asociate, decesul;

5. Pentru experții-contabili, demisia, radierea din funcție, suspendarea temporară, suspendarea pentru o perioadă determinată sau radierea din tabloul ce conține interdicția definitivă și numai pentru persoanele fizice asociate, decesul;

6. Pentru consilierii în proprietate industrială, radierea la cererea persoanei interesate, radierea temporară sau permanentă din motive disciplinare și numai pentru persoanele fizice asociate, decesul.

**Articolul 11**

I. - În cazul în care societatea încetează exercitarea unei profesii, asociatul sau asociații care exercită această profesie se retrag din societate.

Asociatul în cauză are o perioadă de șase luni de la data intrării în vigoare a încetării exercitării profesiei de către societate pentru a vinde acțiunile sau părțile sale sociale către societate, asociaților săi sau unui terț. În caz de interdicție de exercitare, acest interval curge din ziua în care decizia privind interdicția a devenit definitivă.

În cazul în care, la expirarea acestei perioade, nu a intervenit niciun transfer, societatea sau fiecare dintre ceilalți parteneri dispun de încă șase luni pentru a notifica, prin orice mijloace care să permită stabilirea datei primirii unei astfel de notificări, un proiect de cesiune sau de răscumpărare a acțiunilor sau a părților sociale ale asociatului în cauză.

În lipsa unui acord între părți cu privire la principiul transferului sau cu privire la prețul acestuia în termen de două luni de la notificarea prevăzută la paragraful precedent, nu se ia în considerare refuzul asociatului şi prețul cesiunii este stabilit de către un expert numit în conformitate cu articolul 1843-4 din Codul civil.

După acordul sau stabilirea în condițiile prevăzute în al patrulea paragraf, prețul cesiunii acțiunilor sau al părților sociale se înregistrează la dispoziția cesionarului.

În cazul în care societatea este titulara unei funcții ministeriale, retragerea asociatului în cauză este pronunțată prin decizie a custodelui sigiliilor, ministrul justiției.

Prevederile specifice fiecăreia dintre profesiile exercitate de societate și care privesc numirea sau înregistrarea de către autoritatea administrativă sau profesională competentă sunt aplicabile cesionarului.

II. - Prevederile prezentului articol nu se aplică:

1. În cazul în care societatea reia exercitarea profesiei vizate, înainte de expirarea termenului pentru cesiunea sau răscumpărarea acțiunilor ori părților sociale;

2. În cazul în care încetarea exercitării rezultă ca urmare a unei interdicții temporare impusă societății pentru o perioadă de mai puțin de un an.

**Articolul 12**

I. - Cu excepția cazurilor de deces, în cazul în care un asociat încetează să exercite profesia sa, acesta se retrage din societate în condițiile prevăzute la punctul I din articolul 11. Primul interval de șase luni prevăzut de prezentul text de lege curge de la data intrării în vigoare a încetării exercitării de către asociat.

II. - În caz de deces al unui asociat, avânzii-cauză ai acestuia cedează acțiunile sale sau părțile sociale în condițiile prevăzute la punctul I din articolul 11. Primul interval de șase luni prevăzut de prezentul text de lege curge de la data decesului asociatului.

III. - Prevederile prezentului articol nu se aplică:

1. În cazul în care asociatul reia exercitarea profesiei sale, înainte de cesiunea sau răscumpărarea acțiunilor sale;

2. În cazul în care încetarea exercitării rezultă ca urmare a unei interdicții temporare impusă asociatului pentru o perioadă de mai puțin de un an;

3. În caz de deces, sau în cazul în care avânzii-cauză îndeplinesc condițiile legale și regulamentare pentru a fi membri ai societății.

IV. - Prevederile prezentului articol nu exclud posibilitatea pentru ceilalți asociați, de a obliga un asociat aflat sub interdicție temporară să se retragă din societate, atunci când acest drept este prevăzut de legislația sau reglementările aplicabile exercitării acestei profesii în forma unei societăți.

V. - În cazul în care toți asociații care practică una din profesiile corespunzătoare obiectului social al societății pluri-profesionale de exercițiu încetează să exercite această profesie în cadrul societății, aprobarea societății pentru exercitarea profesiei sau includerea acesteia pe lista sau pe tabloul ordinului profesional este suspendată automat până când societatea nu își reglementează situația.

**Secțiunea 5: Pierderea calității de asociat**

**Articolul 13**

Asociatul unei societăți pluri-profesionale de exercițiu numită într-o funcție sau înscrisă pe lista sau pe tabloul unei profesii, care nu îndeplinește cerințele prevăzute la articolul 31-6 din Legea din 31 decembrie 1990 menționată mai sus, este lipsit de drepturile care decurg din calitatea sa de asociat, cu excepția remunerațiilor corespunzând aporturilor sale la capital.

**Secțiunea 6: Suspendarea autorizării sau a înscrierii, retragerea autorizării și radierea societății**

**Articolul 14**

I. – Autorizarea sau înscrierea societății pot fi suspendate de către autoritatea administrativă sau profesională competentă, în condițiile prevăzute la punctul al II-lea, atunci când:

1. Nu mai sunt îndeplinite condițiile de autorizare sau de înscriere ale societății;

2. Dispozițiile referitoare la procedurile privind numirea sau înregistrarea, transferul acțiunilor sau părților sociale, majorarea capitalului, fuziunea, divizarea sau transformarea societății au fost ignorate de către aceasta;

3. Dispozițiile articolului 9 nu au fost luate în considerare de către societate.

II. - Autoritatea administrativă sau profesională competentă notifică societatea și pe fiecare asociat care exercită profesia în cauză în interiorul acesteia cu privire la deficiențele constatate și la suspendarea autorizării sau a înscrierii intervenite și îi informează cu privire la posibilitatea de a-și prezinte observațiile, în scris sau oral, în termen de o lună.

La sfârșitul acestei perioade, autoritatea poate soma societatea și pe fiecare dintre partenerii acesteia să își reglementeze situația într-un interval de timp determinat de aceasta.

În cazul în care societatea nu și-a îndeplinit obligațiile în termenul prevăzut prin somaţie, autoritatea administrativă sau profesională competentă poate lua o decizie de suspendare a autorizării sau a înscrierii societății. Pentru ofițerii ministeriali, suspendarea autorizării este pronunțată prin ordin al custodelui sigiliilor, ministrul justiției, care intră în vigoare cel mai devreme la data publicării în Jurnalul Oficial al Republicii Franceze.

III. - În cazul suspendării autorizării sau a înscrierii societății, orice act cu privire la exercitarea profesiei nu poate fi făcut în numele acesteia.

IV. - Autoritatea administrativă sau profesională competentă va ridica măsura suspendării atunci când societatea va fi stabilit că și-a reglementat situația.

**Articolul 15**

Decizia de suspendare a autorizării sau a înscrierii angajează pe unul sau mai mulți administratori să efectueze toate actele profesionale care, în mod obligatoriu, intră sub incidența competențelor societății.

Pot fi desemnați în calitate de administratori:

1. Profesioniștii numiți sau înscriși, nesalarizați, inclusiv asociații societății, câtă vreme exercită profesia respectivă;

2. Foști profesioniști numiți sau înscriși, nesalarizați, care au exercitat profesia respectivă;

3. După caz, funcționarii publici și foștii funcționari publici și ministeriali, dacă îndeplinesc condițiile de aptitudine cerute pentru a putea fi numiți funcționari publici și ministeriali care exercită profesia.

În cazul în care administratorul nu este un profesionist aflat în exercițiul profesiei, acesta va depune jurământul cerut oricărui profesionist, înainte de preluarea funcției.

În exercitarea atribuțiilor de funcționar public și ministerial, administratorul este obligat să aibă o ștampilă și un sigiliu special care să poarte numele său și calitatea sa de administrator.

Nicio persoană nu va fi numită administrator în cazul în care aceasta a atins limita de vârstă prevăzută pentru exercitarea profesiei respective.

Funcția de administrator nu poate fi atribuită unui asociat sau unui profesionist care a făcut obiectul unei acțiuni disciplinare sau a unei măsuri de suspendare provizorie.

Administratorul procedează la întocmirea actelor profesionale pe care are misiunea să le îndeplinească, la sediul societății.

**Articolul 16**

După o perioadă de un an de la notificare sau, după caz, de la publicarea deciziei de suspendare a autorizării sau a înscrierii, în cazul în care societatea nu și-a clarificat situația, autoritatea administrativă sau profesională competentă poate retrage definitiv autorizarea sau poate proceda la radierea acesteia din listă sau din tablou.

Retragerea autorizării sau radierea societății este pronunțată după ce societatea și fiecare asociat care exercită profesia în cadrul acesteia au fost notificate cu privire la lipsa de regularizare a situației și la retragerea autorizării sau a radierii intervenite și după ce le-a fost oferită posibilitatea să-și prezinte observațiile, scrise sau orale, în termen de o lună.

Retragerea autorizării sau radierea societății atrage după sine retragerea autorizării sau radierea fiecărui asociat care exercită profesia respectivă în cadrul societății și care a fost numit într-o funcție sau înscris pe lista ori tabloul respectivei profesii în calitate de asociat.

În cazul în care decizia este pronunțată prin ordin al custodelui sigiliilor, ministrul justiției, aceasta va intra în vigoare cel mai devreme la data publicării sale în Jurnalul Oficial al Republicii Franceze.

**Articolul 17**

Prin derogare de la articolele de la 14 la 16, în cazul în care încălcările menționate la punctul I din articolul 14 se referă la un administrator judiciar sau la un mandatar judiciar, se va proceda în conformitate cu dispozițiile articolului R. 814-64 din Codul comercial.

**Articolul 18**

Autoritățile administrative sau profesionale competente se informează reciproc cu privire la deciziile de retragere sau de suspendare a autorizării sau de înscriere pe care le pronunță cu privire la societate.

**Secțiunea 7: Lichidarea societății pluri-profesionale de exercițiu**

**Articolul 19**

Lichidatorul nu poate efectua nicio procedură care intră sub incidența profesiei / profesiilor exercitate de societate decât în cazul în care este autorizat să exercite această profesie / aceste profesii.

**Articolul 20**

Adunarea asociaților sau, după caz, decizia unei instanțe judecătoreşti numește unul sau mai mulți lichidatori din rândul persoanelor fizice sau juridice asociate în societatea pluri-profesională sau din rândul persoanelor fizice sau juridice autorizate să exercite una dintre profesiile menționate în articolul 31-3 din legea din 31 decembrie 1990 menționată mai sus, care constituie obiectul de activitate al societății, sau din rândul foștilor membri ai uneia dintre aceste profesii.

În cazul în care niciun lichidator nu este autorizat să exercite una dintre profesiile exercitate de societate, prin rezoluția adunării generale a asociaților sau prin hotărâre judecătorească se numește, de asemenea, unul sau mai mulți lichidatori adjuncți din rândul persoanelor menționate în primul paragraf.

Nicio persoană nu poate fi numită lichidator sau lichidator adjunct dacă a atins limita de vârstă prevăzută pentru exercitarea profesiei respective.

Atribuțiile de lichidator nu pot fi încredințate unui asociat sau unui profesionist care a constituit obiectul unei acțiuni disciplinare sau a unei măsuri de suspendare provizorie.

**Articolul 21**

Lichidatorul poate fi înlocuit, din rațiuni ce țin de imposibilitate sau de orice alte cauze grave, de către președintele tribunalului situat în localitatea unde societatea își are sediul, care poate dispune măsuri provizorii, la cererea lichidatorului, asociaților, avânzilor-cauză sau a procurorului Republicii.

**Articolul 22**

Nulitatea sau dizolvarea societății pluri-profesionale de exercițiu este adusă la cunoștința tuturor autorităților administrative sau profesionale competente relevante, la cererea lichidatorului, care să justifice în fața lor calitatea acestuia, anexând copii după hotărârile asociaților sau după hotărârea instanței care l-a numit.

El nu poate să-şi înceapă exercitarea atribuțiilor înainte de îndeplinirea formalităților prevăzute în primul paragraf.

**Articolul 23**

Lichidatorul informează procurorul Republicii de pe lângă Tribunalul în a cărui rază teritorială își are sediul societatea și fiecare dintre autoritățile administrative sau profesionale competente în cauză cu privire la finalizarea operațiunilor privind lichidarea.

**Capitolul II: Dispoziții privind activitatea profesioniștilor în cadrul societății**

**Articolul 24**

Profesioniștii care exercită profesia în cadrul societății îndeplinesc actele specifice profesiei lor în numele acestei societăți.

**Articolul 25**

I. - Contractul dintre societate și clientul acesteia, în conformitate cu punctul I din articolul 31-9 din Legea din 31 decembrie 1990 menționată mai sus, este încheiat în scris. Acesta include, în primul rând, mențiunea potrivit căreia clientul a fost informat de societate cu privire la natura serviciilor care ar putea să îi fie furnizate și la libertatea pe care o are de a se adresa uneia sau mai multora dintre profesiile exercitate de această societate. Contractul va preciza identitatea profesionistului / profesioniștilor cărora clientul intenționează să le încredințeze interesele sale. Trebuie să fie precizată necesitatea unui acord prealabil din partea clientului în cazul în care profesionistul ar lua în considerare în timpul executării contractului, să folosească opțiunea de comunicare prevăzută în al doilea paragraf al articolului 31-10 din legea din 31 decembrie 1990 menționată mai sus.

II. - Acordul privind comunicarea de informații prevăzut în al doilea paragraf din articolul 31-10 din Legea din 31 decembrie 1990 menționată mai sus este preluat în scris. Acesta precizează natura exactă a informațiilor și determină calitatea sau identitatea profesionistului /profesioniștilor cărora clientul înțelege să limiteze comunicarea acestor informații.

Clientul, fără notificare prealabilă și fără penalizare, poate să rezilieze acordul menționat în paragraful precedent prin orice mijloc care permite stabilirea datei primirii respectivei rezilieri. În aceleași condiții, clientul poate modifica în orice moment natura informațiilor sau calitatea ori identitatea profesionistului / profesioniștilor cărora clientul înțelege să limiteze comunicarea acestor informații.

Acest acord reproduce dispozițiile celor două paragrafe precedente.

**Articolul 26**

Societatea pluri-profesională care exercită profesia de licitator judiciar nu poate exercita activitatea de vânzare voluntară de bunuri mobile prin licitație publică, prevăzută în al treilea alineat al articolului 29 din Legea din 10 iulie 2000, menționată mai sus. Cu toate acestea, ea poate deține integral sau parțial o societate al cărei obiect de activitate îl constituie exercitarea acestei activități.

**Capitolul III: Dispoziții privind controlul**

**Articolul 27**

Societatea pluri-profesională de exercițiu este supusă unor controale și inspecții efectuate de autoritățile administrative sau profesionale competente să procedeze la acestea cu privire la membrii profesiilor pe care societatea le exercită, în funcție de modalitățile definite prin dispozițiile specifice controalelor și inspecțiilor societăților de exercițiu ale fiecărei profesii.

Controalele sau inspecțiile pot fi comune între două sau mai multe dintre aceste autorități.

**Articolul 28**

Documentele întocmite ca urmare a unui control sau a unei inspecții efectuată în conformitate cu articolul 27 sau în conformitate cu dispozițiile proprii pentru fiecare profesie și care vizează profesioniștii în cauză, vizează în egală măsură societatea.

Autoritatea de control sau de inspecție care constată un fapt de natură să constituie o încălcare a obligațiilor de către o profesie practicată de o societate pluri-profesională de exercițiu informează celelalte autorități menționate la articolul 27 cu privire la acest lucru.

**Capitolul IV: Păstrarea contabilității și prezentarea documentelor contabile**

**Articolul 29**

Societatea întocmește situațiile financiare anuale în conformitate cu principiile și metodele contabile definite de Codul Comercial. O contabilitate distinctă este ținută pentru fiecare profesie practicată de societate, și atunci când deține mai multe funcții în legătură cu aceeași profesie, pentru fiecare funcție.

Regulile fiecărei profesii exercitate cu privire la contabilitate şi la gestionarea fondurilor sunt aplicabile societății pluri-profesionale de exercițiu.

În cazul în care dispozițiile care reglementează exercitarea mai multor profesii exercitate de societate prevăd obligația profesioniștilor de a avea conturi destinate primirii de fonduri deținute în numele unor terțe părți, societatea ar trebui să aibă un număr de conturi afectate egal cu numărul de profesii exercitate supuse acestei obligații şi, după caz, cu numărul de funcții pe care le deține și care privesc aceeași profesie .

Gestionarea fondurilor deținute de societate în beneficiul terților este un act ce privește profesia în numele căreia a avut loc remiterea de fonduri, în sensul ultimului alineat al articolului 1 din Legea din 31 decembrie 1990 menționată mai sus.

**Capitolul V: Obligația privind asigurarea**

**Articolul 30**

Contractul de asigurare prevăzut la articolul 31-11 din Legea din 31 decembrie 1990 menționată mai sus se încheie în conformitate cu dispozițiile privind obligațiile de asigurare de răspundere profesională specifice fiecărei profesii, corespunzător obiectului social al societății.

**Articolul 31**

Ministrul Economiei și Finanțelor și Custodele Sigiliilor, Ministrul Justiției sunt responsabili, fiecare în ceea ce îl privește, cu privire la executarea prezentului decret, care va fi publicat în Jurnalul Oficial al Republicii Franceze.

Întocmit la 05 mai 2017.

Bernard Cazeneuve

Prin primul-ministru:

Ministrul Economiei și Finanțelor,

Michel Sapin

Custodele Sigiliilor, Ministrul Justiției,

Jean-Jacques Urvoas

***EXTRAS***

15 mai 2017

Jurnalul Oficial al Republicii Franceze ORF nr.0108 din 7 mai 2017

Textul nr.31

**Decret nr. 2017-795 din 5 mai 2017 adoptat pentru aplicarea articolului 27 din Legea nr. 66-879 din 29 noiembrie 1966 și pentru stabilirea majorității necesare pentru transformarea unei societăți civile profesionale într-o societate pluri-profesională de exercitare sau pentru participarea unei societăți civile profesionale la constituirea unei astfel de societăți**

NOR: ECFC1614689D

ELI:https://www.legifrance.gouv.fr/eli/decret/2017/5/5/ECFC1614689D/jo/texte

Alias: https://www.legifrance.gouv.fr/eli/decret/2017/5/5/2017-795/jo/texte

Public vizat: societățile pluri-profesionale de exercițiu stabilite pentru a exercitarea în comun a mai multor profesii printre care cea de avocat, avocat la Consiliul de Stat și la Curtea Supremă, licitator judiciar, executor judecătoresc, notar, administrator judiciar, mandatar judiciar și consultant în domeniul proprietății industriale

Obiect: Condițiile de transformare ale unei societăți profesionale într-o societate pluri-profesională de exercițiu reglementată de titlul IV bis din Legea din 31 decembrie 1990 pentru exercitarea în comun a mai multor profesii liberale supuse unui statut legal sau de reglementare sau a căror denumire este protejată și pentru societățile de participare financiară ale profesiilor liberale.

Intrarea în vigoare: decretul intră în vigoare în ziua următoare datei publicării sale, cu excepția secțiunii 2 a articolului 2, care intră în vigoare în prima zi a celei de a doua luni după publicarea decretului.

Observație: Decretul modifică anumite reguli referitoare la exercitarea, sub forma societății civile profesionale, a profesiilor pentru exercitarea profesiilor de avocat, avocat la Consiliul de Stat și Curtea de Casație, de licitator judiciar, executor judecătoresc, notar, administrator juridic, mandatar legal și consiliere în domeniul proprietății industriale, pentru a trage consecințele Ordonanței nr 2016-394 din 31 martie 2016 referitoare la societățile constituite în exercitarea în comun a multor profesii care fac obiectul unui statut legal sau de reglementate sau a căror denumire este protejată.

Codul civil prevede unanimitatea asociaților pentru a decide cu privire la absorbția de către o altă societate sau participarea la constituirea unei noi societăți prin fuziune sau pentru a decide transmisiunea patrimoniului social prin intermediul divizării în societăți existente sau societăți noi. Articolul 27 din Legea din 29 noiembrie 1966 privind societățile civile profesionale, re-instituit prin articolul 4 din ordonanța din 31 martie 2016, permite o derogare de la această regulă, de îndată ce decizia prezentată asociaților vizează constituirea unei companii pluri-profesionale de exercițiu. Cu excepția societăților de avocați la Consiliul de Stat și la Curtea de Casație pentru care majoritatea este de două treimi, o astfel de decizie este luată cu o majoritate de trei sferturi din voturi, combinate în cazul unei societăți de executori judecătorești cu o condiție privind participarea la capitalului social deținut.

Pe cale de consecință, decretul modifică prevederile referitoare la exercitarea sub forma unei societăți civile profesionale, specifice fiecăreia dinte profesiile de administrator judiciar, mandatar judiciar, consilier în proprietate industrială, notar, licitator judiciar, executor judecătoresc, avocat la Consiliul de stat și la Curtea de Casație și avocat.

Fiind vorba despre societăți civile profesionale constituite pentru exercitarea profesiilor de avocat și de consilier în proprietate industrială, decretul prevede posibilitatea unui exercițiu comun în cadrul acestor societăți și în mod individual sau în cadrul unei alte societate, cum ar fi o societate pluri-profesională de exercițiu. Este lăsat astfel la alegerea consilierilor în proprietate industrială și a avocaților să modifice statutul societăților civile profesionale în care aceștia au fost asociați și să stipuleze exclusivitatea exercițiului profesional în calitate de asociat sau, dimpotrivă, să autorizeze exercitarea în afara societății.

Referințe: decretul este adoptat pentru punerea în aplicare a Ordonanței nr. 2016-394 din 31 martie 2016 privind societățile constituite pentru exercitarea în comun a mai multor profesii liberale supuse unui statut legal sau de reglementare sau a căror denumire este protejată. Codurile și decretele modificate prin prezentul decret pot fi consultate, în versiunea lor modificată, pe site - ul Légifrance (http://www.legifrance.gouv.fr).

Primul-ministru,

Privind raportul Ministrului Economiei și a Finanțelor și a Custodelui Sigiliilor, Ministru al Justiției

Având în vedere Codul civil;

Având în vedere Codul comercial;

Având în vedere Codul de proprietate intelectuală, în special articolul L. 422-9 şi următoarele;

Având în vedere Legea nr. 66-879 din 29 noiembrie 1966 modificată, privind societățile civile profesionale, în special articolul 4 și articolul 27 astfel cum a fost modificată prin secțiunea 4 din Ordonanța nr 2016-394 din 31 martie 2016 privind societățile constituite pentru exercitarea în comun a mai multor profesii care fac obiectul unui statut legal sau de reglementare sau al căror titlu este protejat;

Având în vedere Decretul nr 67-868 din 02 octombrie 1967, astfel cum a fost modificat, adoptat pentru punerea în aplicare, în ceea ce privește profesia de notar, a Legii nr 66-879 din 29 noiembrie 1966 privind societățile civile profesionale;

Având în vedere Decretul nr 69-763 din 24 iulie 1969 modificat, adoptat pentru punerea în aplicare, în ceea ce privește profesia de licitator judiciar, a Legii nr. nr 66-879 din 29 noiembrie 1966 privind societățile civile profesionale;

Având în vedere Decretul nr 69-1274 din 31 decembrie 1969 modificat, adoptat pentru punerea în aplicare, în ceea ce privește profesia de executor judecătoresc, a Legii nr. nr 66-879 din 29 noiembrie 1966 privind societățile civile profesionale;

Având în vedere Decretul nr 78-380 din 15 martie 1978 modificat, privind punerea în aplicare, în ceea ce priveşte profesia de avocat la Consiliul de Stat și la Curtea de Casație, a Legii nr. 66-879 din 29 noiembrie 1966 privind societățile civile profesionale;

Având în vedere Decretul nr 92-680 din 20 iulie 1992 adoptat pentru punerea în aplicare, în ceea ce privește profesia de avocat, a Legii nr. nr 66-879 din 29 noiembrie 1966 privind societățile civile profesionale;

Având în vedere avizul Consiliului Superior al Notariatului din data de 06 ianuarie 2017;

Având în vedere avizul Consiliului Național al Barourilor din 13 ianuarie 2017;

Având în vedere avizul Societății Naționale a Consilierilor în Proprietate Industrială din data de 23 martie 2017;

Având în vedere scrisorile din 30 noiembrie 2016 prin care Ordinul Avocaților la Consiliul de Stat și la Curtea de Casație, Camera Națională a Executorilor Judecătorești, Camera Națională a licitatorilor judiciari și Consiliul Național al Administratorilor și mandatarilor judiciari au fost invitate să-și prezinte punctele de vedere;

Cu consultarea Consiliului de Stat (secția internă),

Decretează :

[…]

**Capitolul VI : Dispoziții referitoare la societățile civile profesionale constituite inițial pentru exercitarea profesiei de avocat la Consiliul de Stat și la Curtea de Casație**

**Articolul 6**

După articolul 23 din Decretul din 15 martie 1978, sus-menționat, se inserează un nou articol, 23-1 cu următorul conținut :

« Art. 23-1.- Majoritatea necesară pentru aprobarea uneia din operațiunile menționat la primul alineat al articolului 27 din Legea din 29 noiembrie 1966, este cea prevăzută la alineatul 1 al articolului 23. »

**Capitolul VII : Dispoziții referitoare la societățile civile profesionale constituite inițial pentru exercitarea profesiei de avocat**

**Articolul 7**

Decretul din 20 iulie 1992 se modifică după cum urmează :

1° După articolul 21, se inserează un nou articol, 21-1, având următorul conținut :

« Art. 21-1. - Majoritatea necesară pentru aprobarea uneia din operațiunile menționate la primul alineat al articolului 27 din Legea din 29 noiembrie 1966, sus-menționată, este cea prevăzută la alineatul 1 al articolului 21. »

2° Articolul 43 se modifică după cum urmează :

a) Sintagma : « societate de exercitare liberală » se înlocuiește cu : « altă societate » ;

b) Se completează cu un nou alineat, având următorul cuprins :

« Totodată, statutul societății poate prevedea posibilitatea ca un asociat să își exercite profesia într-una din modalitățile prevăzute la articolul 7 din Legea din 31 decembrie 1971, sus-menționată, respectiv în cadrul unei societăți pluri-profesionale de exercițiu prevăzută la titlul IV bis din Legea din 31 decembrie 1990, sus-menționată. »

[…]

**Articolul 9**

Ministrul Economiei și Finanțelor și Custodele Sigiliilor, Ministrul Justiției sunt responsabili, fiecare în ceea ce îl privește, cu privire la executarea prezentului decret, care va fi publicat în Jurnalul Oficial al Republicii Franceze.

Întocmit la 05 mai 2017.

Bernard Cazeneuve

Prin primul-ministru:

Ministrul Economiei și Finanțelor,

Michel Sapin

Custodele Sigiliilor, Ministrul Justiției,

Jean-Jacques Urvoas

5 mai 2017

Jurnalul Oficial al Republicii Franceze nr. 0108 din 7 mai 2017

Textul nr. 34

**Decret nr. 2017-798 din 5 mai 2017 privind exercitarea profesiei de avocat la Consiliul de Stat și la Curtea de Casație printr-o societate pluri-profesională de exercitare**

NOR: ECFC1614706D

ELI:https://www.legifrance.gouv.fr/eli/decret/2017/5/5/ECFC1614706D/jo/texte

Alias: https://www.legifrance.gouv.fr/eli/decret/2017/5/5/2017-798/jo/texte

Public vizat : societăți pluri-profesionale de exercițiu care exercită sau intenționează să exercite profesia de avocat la Consiliul de Stat sau la Cutea de Casație.

Obiect : modalități de agrementare a unei societăți pluri-profesionale de exercitare și de nominalizare ca avocat la Consiliul de Stat sau la Curtea de Casație.

Intrarea în vigoare : decretul intră în vigoare în ziua următoare publicării sale.

Notă : decretul modifică anumite reguli privind exercitarea profesiei de avocat la Consiliul de Stat sau la Curtea de Casație în scopul de a trage consecințele ordonanței nr. 2016-394 din 31 martie 2016 privind societățile constituite pentru exercitarea în comun a mai multor profesii liberale, supuse unui statut legislativ special sau de reglementare al căror titlu este protejat.

Decretul modifică decretul din 29 iunie 2016 privind exercitarea profesiei de avocat la Consiliul de Stat sau la Curtea de Casație sub forma unei societăți, alta decât una civilă profesională, pe de o parte pentru a specifica faptul că este aplicabil societăților pluri-profesionale de exercițiu iar pe de altă parte pentru a include precizări necesare urmare acestei aplicări.

De altfel, decretul stabilește ziua următoare publicării ca dată de intrare în vigoare a ordonanței din 31 martie 2016, în cea ce privește profesia avocat la Consiliul de Stat sau la Curtea de Casație.

Precizări : decretul este adoptat în aplicarea ordonanței nr. 2016-394 din 31 martie 2016 privind societățile constituite pentru exercitarea în comun a mai multor profesii liberale supuse unui statut legal sau regulamentar sau a căror denumire este protejată. Dispozițiile decretului pe care îl modifică pot fi consultat pe site-ul Légifrance (http://www.legifrance.gouv.fr).

Primul ministru,

Asupra raportului Ministrului Economiei și a Finanțelor și a Custodelui Sigiliilor, Ministru al Justiției

Având în vedere Legea nr. 90-1258 din data de 31 decembrie 1990 modificată, privind exercitarea, sub forma societăților, a profesiilor liberale supuse unui statut legislativ sau de reglementare sau al căror titlu este protejat și societățile de participații financiare ale profesiilor liberale, în special titlul IVbis în forma redactată ca rezultat al articolului 3 din Ordonanța nr 2016-394 din 31 martie 2016;

Având în vedere Ordonanța din 10 septembrie 1817 modificată, care reunește, sub denumirea de Ordin al avocaților la Consiliul de Stat și la Curtea de Casație, ordinul avocaților la consilii și colegiul avocaților la Curtea de Casație, și conține dispoziții privind disciplina interioară din cadrul Ordinului, în special articolul 3-2;

Având în vedere ordonanța nr. 2016-394 din 31 martie 2016 privind societățile constituite în vederea exercitării în comun a mai multor profesii liberale supuse unui statut legislativ sau de reglementare sau al căror titlu este protejat, respectiv articolul 13 ;

Având în vedere decretul nr. 78-380 din 15 martie 1978, modificat, privind aplicarea, la profesia de avocat la Consiliul de Stat și la Curtea de Casație a Legii nr. 66-879 din 29 noiembrie 1966 privind societățile civile profesionale ;

Având în vedere decretul nr. 2016-881 din 29 iunie 2016 privind exercitarea profesiei de avocat la Consiliul de Stat și la Curtea de Casație, sub forma unei societăți, alta decât o societate civilă profesională ;

Având în vedere decretul nr. 2017-794 din 5 mai 2017 privind constituirea, funcționarea și controlul societăților pluri-profesionale de exercițiu a profesiilor liberale juridice, judiciare și de expertiză contabilă, prevăzute la titlul IV din Legea nr. 90-1258 din 31 decembre 1990 ;

Având în vedere scrisoarea din 30 noiembrie 2016 prin care ordinul avocaților la Consiliul de Stat și la Curtea de Casație a fost invitat să își facă cunoscut avizul

Consultând opinia Consiliului de Stat (secția internă) ,

Decretează :

**Articolul 1**

Decretul din 29 iunie 2016 privind exercitarea profesiei de avocat la Consiliul de Stat și la Curtea de Casație se modifică după cum urmează :

1° Alineatul 2 al articolului 1 se înlocuiește cu următoarele dispoziții :

« 2° Sub rezerva dispozițiilor Decretului din 5 mai 2017 privind constituirea, funcționarea și controlul societăților pluri-profesionale de exercitare a profesiilor liberale juridice, judiciare și de expertiză contabilă prevăzute la titlul IV al Legii nr. 90-1258 din 31 decembrie 1990, ale societăților pluri-profesionale de exercitare, guvernate de dispozițiile Codului Civil și ale Codului Comercial cât și ale titlului IV din Legea din 31 decembrie 1990, menționate mai sus»;

2° La alineatul 1 al articolului 6, la alineatele 2 și ultimele din articolul 8, la alineatul 1 al articolelor 9,10 și 12, la alineatul 2 al articolelor 20 și 21, după sintagma : « profesia », se inserează : « de avocat la Consiliul de Stat și la Curtea de Casație» ;

3° Articolul 22 se modifică după cum urmează :

a) La alineatul 1, sintagma : « sub rezerva înlocuirii alineatului 2 al articolului 45 cu patru alineate astfel redactate : » se înlocuiește cu : « sub următoarele rezerve » ;

b) După alineatul 1, se inserează un nou alineat cu următorul cuprins :

« 1° Alineatul 2 al articolului 45 se înlocuiește cu patru alineate, având următorul cuprins :»

c) La alineatul 2, renumerotat drept alineat 3, și la alineatul ultim, după cuvântul « asociatul », se inserează sintagma : « exercitând profesia de avocat la Consiliul de Stat și la Curtea de Casație » ;

d) La alineatul 3, renumerotat drept alineat 4, după expresia : « asociații », se inserează sintagma: «exercitând profesia de avocat la Consiliul de Stat și la Curtea de Casație» ;

e) Se completează cu două noi alineate, având următorul cuprins :

« 2° Pentru aplicarea alineatului 2 al articolului 46, referirea la societățile civile profesionale se înlocuiește cu referirea la societățile guvernate de prezentul Decret ;

« 3° Pentru aplicarea articolului 47, referirile la asociatul și la avocații asociați se înlocuiesc cu referirile la asociatul sau asociații exercitând profesia de avocat la Consiliul de Stat și la Curtea de Casație » ;

4° Articolul 23 se completează cu sintagma : «exercitând profesia de avocat la Consiliul de Stat și la Curtea de Casație ».

**Articolul 2**

 Capitolul III al titlului II din ordonanța din 31 martie 2016 intră în vigoare în ziua următoare publicării prezentului decret în Jurnalul Oficial al Republicii Franceze.

**Articolul 3**

Ministrul economiei și finanțelor și păstrătorul de sigilii și ministrul justiției vor asigura punerea în aplicare prezentului decret care va fi publicat în Jurnalul Oficial al Republicii Franceze.

Întocmit la 05 mai 2017.

Bernard Cazeneuve

Prin primul-ministru:

Ministrul Economiei și Finanțelor,

Michel Sapin

Custodele Sigiliilor, Ministrul Justiției,

Jean-Jacques Urvoas

15 mai 2017

Jurnalul Oficial al Republicii Franceze n°0108 din 7 mai 2017

Textul n°37

**Decretul nr 2017-801 din 05 mai 2017 privind exercitarea profesiei de avocat de către o companie multi-profesionale de exercițiu**

NOR: ECFC1614760D

ELI: https: //www.legifrance.gouv.fr/eli/decret/2017/5/5/ECFC1614760D/jo/texte

AKA: https://www.legifrance.gouv.fr/eli/decret/2017/5/5/2017-801/jo/texte

Public vizat: societate pluri-profesională de exercițiu, care exercită sau intenționează să exercite profesia de avocat.

Subiect: modalități de înscrierea în tabloul ținut de barou al societăților pluri-profesionale de exercițiu; modalități de radiere și suspendare.

Intrarea în vigoare: Decretul intră în vigoare în ziua următoare datei publicării sale.

Observație: Decretul modifică anumite norme referitoare la profesia de avocat, în scopul de a trage consecințele Ordonanței nr. 2016-394 din 31 martie 2016 privind societățile constituite pentru exercitarea în comun a mai multor profesii care sunt supuse unui statut legal sau de reglementare sau a căror denumire este protejată.

Decretul modifică Decretul din 29 iunie 2016 privind exercitarea profesiei de avocat ca o entitate cu personalitate juridică, alta decât societatea civilă profesională sau o societatea de exercițiu liberal sau un grup de exercițiu guvernat de legea unui alt stat membru al Uniunii Europene, pentru a preciza că se aplică societăților pluri-profesionale de exercițiu, și ulterior pentru a introduce clarificări necesare acestei aplicări.

Decretul prevede posibilitatea unei exercitări în comun într-o asociație de avocați și cu titlu individual sau ca parte a unei alte structuri de exercițiu, în special într-o societatea pluri-profesională de exercițiu. Astfel , este lăsat la alegerea avocaților sau societăților de avocați, membri ai unei asociații de avocați cu răspundere profesională individuală dacă prevăd sau nu exclusivitatea exercițiului profesional prin modificarea în acest scop a contractului de asociere.

Decretul modifică Decretul din 25 martie 1993 adoptat pentru punerea în aplicare, în ceea ce priveşte profesia de avocat, a Legii nr 90-1258 din 31 decembrie 1990 privind exercitarea profesiei sub forma unor societăți de profesii liberale care fac obiectul unui statut legal sau de reglementare sau al cărui titlu este protejat, pentru a trage consecințele existenței societăților care exercită mai multe profesii și pentru a exclude aplicarea dispozițiilor redundante sau incompatibile cu dispozițiile comune tuturor societăților pluri-profesionale de exercițiu.

În cele din urmă fixează ca dată de intrare în vigoare a ordonanței din 31 martie 2016 cu privire la profesia de avocat.

Referințe: decretul este adoptat pentru punerea în aplicare a Ordonanței nr 2016-394 din 31 martie 2016 privind societățile constituite pentru exercitarea în comun a mai multor profesii care fac obiectul unui statut legal sau de reglementate sau a căror denumire este protejată. Decretele modificate prin prezentul decret pot fi consultate, astfel cum au fost modificate, pe site-ul Légifrance (http://www.legifrance.gouv.fr).

Primul-ministru,

Asupra raportului Ministrului Economiei și a Finanțelor și a Custodelui Sigiliilor, Ministru al Justiției

Având în vedere Legea nr. 71-1130 din 31 decembrie 1971 de reformare a anumitor profesii judiciare și juridice, în special articolele 7, 8 și 87;

Având în vedere Legea nr. 90-1258 din 31 decembrie 1990 privind exercitarea sub forma societăților profesiilor liberale supuse unui statut legal sau de reglementare sau a căror denumire este protejată și societățile de participare financiară ale profesiilor liberale, în special titlul IVbis în redactarea care a rezultat din articolul 3 din Ordonanța nr 2016-394 din 31 martie 2016;

Având în vedere Ordonanța nr. 2016-394 din 31 martie 2016 privind societățile constituite pentru exercitarea în comun a mai multor profesii liberale care supuse unui statut legal sau de reglementare sau a căror denumire este protejată, în special articolul 13;

Având în vedere Decretul nr. 91-1197 din 27 noiembrie 1991 pentru organizarea profesiei de avocat;

Având în vedere Decretul nr. 93-492 din 25 martie 1993 adoptat pentru aplicarea, în ceea ce privește profesia de avocat, a Legii nr. 90-1258 din 31 decembrie 1990 privind exercitarea sub forma societăților profesiilor liberale supuse unui statut legal sau de reglementare sau a căror denumire este protejată;

Având în vedere Decretul nr 2016-882 din 29 iunie 2016 privind exercitarea profesiei de avocat sub forma unei entități cu personalitate juridică, alta decât societatea civilă profesională sau decât o societate de exercitare liberală sau grup de exercitare guvernat de legea unui alt stat membru al Uniunii Europene;

Având în vedere Decretul nr. 2017-794 din 05 mai 2017 privind înființarea, funcționarea și controlul societăților pluri-profesionale de exercitare a profesiilor liberale juridice, judiciare şi de expertiză-contabil prevăzute la titlul IV bis din Legea nr. 90-1258 din 31 decembrie 1990;

Având în vedere avizul Consiliului Național al Barourilor din 13 ianuarie 2017;

Având în vedere avizul Confederației Naționale a Avocaților din data de 07 ianuarie 2017;

Având în vedere avizul Asociației Juriștilor (consilieri juridici) din data de 11 ianuarie 2017;

Având în vedere avizul Baroului din Paris, din 19 ianuarie 2017;

Având în vedere scrisorile din 30 noiembrie 2016, prin care Asociația Viitorul Barourilor din Franța, Conferința Decanilor, Federația Națională a Uniunilor Tinerilor Avocați și Sindicatul avocaților din Franța au fost invitate să-și prezinte punctele de vedere;

Cu consultarea Consiliului de Stat (secţia internă),

Decretează:

**Articolul 1**

Decretul n° 2016-882 din 29 iunie 2016 privind exercitarea profesiei de avocat sub forma unei entități cu personalitate juridică, alta decât o societate civilă profesională sau o societate de exercitare liberală ori un grup de exercitare profesională guvernat de legislația unui alt stat membru al Uniunii Europene se modifică, după cum urmează :

1° alineatul 2° al articolului 1 se înlocuiește cu următoarele dispoziții :

« 2° Sub rezerva dispozițiilor decretului n° 2017-794 du 5 mai 2017 privind constituirea, funcționarea și controlul societăților pluri-profesionale de exercitare a profesiilor liberale juridice, judiciare și de expertiză contabilă prevăzute la titlul IV bis al Legii n° 90-1258 din 31 decembrie 1990, ale societăților pluri-profesionale de exercitare guvernate de prevederile Codului Civil și ale Codului Comercial și de titlul IV bis al Legii din 31 decembrie 1990 menționată mai sus, altele decât cele constituite în aplicarea titlului 1 al aceleiași legi » ;

2° La alineatul 1 al articolului 2, sintagma : « asociați » se elimină ;

3° la articolul 3, sintagma : « și asociații menționați » se înlocuiește cu expresia :

« menționați ».

**Articolul 2**

 Decretul din 27 noiembrie 1991 se modifică după cum urmează :

1° Secțiunea 1 a capitolului II din titlul III se completează cu un nou articol nr. 128-2, având următorul conținut :

« Art. 128-2. Contractul de asociere poate prevedea posibilitatea, pentru un asociat de a exercita profesia și sub una din modalitățile prevăzute la articolul 7 din Legea din 31 decembrie 1971, respectiv în cadrul unei societăți pluri-disciplinare de exercițiu prevăzută la titlul IV al Legii din 31 decembrie 1990 » ;

2° La alineatul 2 al articolului 210 sintagma : « civile profesionale și societăților de exercitare liberală ale avocaților » se înlocuiește cu sintagma : « și alte entități cu personalitate juridică, cu excepția formelor juridice care conferă asociaților calitatea de comerciant » ;

3° Articolul 235 se modifică după cum urmează :

a) La cel de al doilea alineat, cuvântul articolul hotărât LA (feminin) se înlocuiește cu articolul hotărât ”LE” (masculin)

b) Alineatul 3 se completează cu următoarea frază :

« În cazul în care societatea este o societatea pluri-disciplinară de exercițiu al cărei sediu nu se situează în raza teritorială a baroului pe tabloul căruia ea este înscrisă, consiliul ordinului competent pentru verificarea compatibilității este cel al baroului în tabloul căruia societatea este înscrisă » ;

4° La alineatul 1 al articolului 241-2, referirea la articolul 219 al Legii n° 66-537 din 24 iulie 1996 privind societățile comerciale se înlocuiește cu referirea la articolul L. 822-1 din Codul Comercial.

**Articolul 3**

 Decretul din 25 martie 1993 menționat mai sus se modifică după cum urmează :

1° Articolul 1 se înlocuiește cu următoarele dispoziții :

« Art. 1.- Dispozițiile prezentului titlu sunt aplicabile societăților de exercitare liberală constituite pentru exercitarea profesiei de avocat în aplicarea titlului I din Legea din 31 decembrie 1991.

« Sub rezerva dispozițiilor Decretului n° 2017-794 din 5 mai 2017 privind constituirea, funcționarea și controlul societăților pluri-profesionale de exercitare a profesiilor liberale juridice, judiciare și de expertiză contabilă, prevăzute la titlul IV bis al Legii n° 90-1258 din 31 decembrie 1990, dispozițiile prezentului titlu sunt aplicabile în egală măsură societăților pluri-profesionale de exercițiu constituite pentru exercitarea profesiei de avocat, în aplicarea titlurilor I și IV bis din Legea din 31 decembrie 1990, cu excepția articolului 3, a alineatului 2 al articolului 10 și ale articolelor 32 și 42 » ;

2° La alineatul 4, după sintagma : « în cadrul său » se introduc cuvintele : « profesia de avocat » ;

3° La alineatul 1 al articolului 5 sintagma : « al sediului societății » se înlocuiește cu cea : « la tabloul în care societatea este înscrisă » ;

4° Articolul 8 se modifică după cum urmează :

a) La alineatul 1, sintagma : « al locului sediului social » se înlocuiește cu : « al baroului pe tabloul căruia societatea este înscrisă » ;

b) La alineatul 2, sintagma: « alineatul 2 » se înlocuiește cu : « B al punctului I » ;

5° Articolul 11 se modifică după cum urmează :

a) La alineatul 1, după sintagma : « exercitarea profesiei » se adaugă : « de avocat » ;

b) La alineatul 2, sintagma : « al sediului societății » se înlocuiește cu : « la tabloul în cadrul căruia societatea este înscrisă » ;

6° La articolul 12, sintagma : « articolele 45 și 275 din Legea din 24 iulie 1966 și 10 din Legea din 31 decembrie 1990 » se înlocuiește cu : « articolele L. 223-14 și L. 228-24 din Codul Comercial » ;

7° Articolul 15 se modifică după cum urmează :

a) La alineatul 1, sintagma : « reprezentarea incapabililor » se înlocuiește cu : «reprezentarea majorilor protejați », sintagma : « a incapabililor majori » se elimină iar sintagma : « alineatul 2 » se înlocuiește cu : « B al punctului II » ;

b) Se completează cu un nou alineat având următorul cuprins :

« În cazul în care societatea de exercitare liberală este o societate pluri-profesională de exercițiu, dispozițiile prezentului articol se aplică doar asociaților care exercită profesia de avocat. » ;

8° La articolele 16 și 19, după sintagma : « exercitare în cadrul societății », se adaugă : « profesia de avocat » ;

9° Alineatele 5 și 6 ale articolului 23 și primele două alineate ale articolului 27 se completează cu : « profesia de avocat » ;

10° Articolul 26 se completează cu un nou alineat având următorul cuprins :

« În societățile pluri-profesionale de exercițiu, contractele de asigurare subscrise în manieră colectivă, în aplicarea primelor alineate ale articolelor 205 și 207 din decretul din 27 noiembrie 1991 mai sus menționat nu acoperă decât daunele survenite în cadrul exercitării profesiei de avocat. » ;

11° la articolul 36, sintagma : « din Legea din 24 iulie 1966» se înlocuiește cu « din Cartea II din Codul Comercial ».

**Articolul 4**

 Capitolul VIII al titlului II din Ordonanța din 31 martie 2016 intră în vigoare în ziua următoare publicării prezentului Decret în Jurnalul Oficial al Republicii Franceze.

**Articolul 5**

 Ministrul Economiei și Finanțelor și păstrătorul de sigilii, ministrul justiției vor aduce la îndeplinire prezentul Decret care va fi publicat în Jurnalul Oficial al Republicii Franceze.

Întocmit la 5 mai 2017.

Primul Ministru

Bernard Cazeneuve

Ministrul economiei și finațelor

Michel Sapin

Păstrătorul de sigilii, ministrul justiției,

Jean-Jacques Urvoas